แบงก์กรุงศรีบุกสินเชื่อบ้าน
กรุงศรีอัดโปรโมชั่นสินเชื่อบ้านพร้อมสิทธิพิเศษ รับตลาดโตครึ่งปีหลัง
6 ก.ค. 2558

กรุงศรีอัดโปรโมชั่นสินเชื่อบ้านพร้อมสิทธิพิเศษ รับตลาดโตครึ่งปีหลัง
นายณัฐพล ลือพร้อมชัยผู้อำนวยการอาวุโส ฝ่ายพัฒนาผลิตภัณฑ์สินเชื่อเคหะ ธนาคารกรุงศรีอยุธยา เปิดเผยว่า ธนาคารเริ่มกลับมารุกสินเชื่ออสังหาริมทรัพย์อีกครั้ง เพราะมิตซูบิชิ ยูเอฟเจ ไฟแนนเชียล กรุ๊ป (MUFG) บริษัทแม่ให้ความสำคัญเป็นพิเศษ เนื่องจากเป็นสินเชื่อรายย่อยประเภทเดียวที่เสี่ยงต่ำและเป็นสินเชื่อระยะยาวที่ทำให้ธนาคารสามารถขายข้ามผลิตภัณฑ์ได้
ทั้งนี้ ธนาคารอยู่ระหว่างการสร้างแพลตฟอร์มในการรุกตลาดสินเชื่อบ้าน ด้วยการใช้ความเชี่ยวชาญของ MUFG ในการปล่อยสินเชื่อโครงการ เป็นกลยุทธ์เจาะตลาดสินเชื่อบ้านรายย่อยในโครงการอสังหาริมทรัพย์ที่ธนาคารปล่อยกู้ โดยพิจารณาเป็นรายโครงการว่า โครงการใดมีความเหมาะสม
สำหรับแนวทางหลัก จะส่งเจ้าหน้าที่เข้าไปประจำที่โครงการอสังหาริมทรัพย์นั้น เพื่อนำเสนอโปรโมชั่นสินเชื่อที่พิเศษกว่าสินเชื่อบ้านทั่วไป นอกจากนี้จะร่วมมือกับโครงการเพื่อเสนอสิทธิพิเศษเพิ่มเติมเพื่อจูงใจผู้ซื้อ ซึ่งเป็นการช่วยผู้พัฒนาอสังหาริมทรัพย์ในการปิดการขายได้เร็วขึ้น
นอกจากนี้ จะใช้ช่องทางสาขาของธนาคารเป็นอีกหนึ่งช่องทางในการหาลูกค้า ซึ่งลูกค้าธนาคารที่ใช้บริการสาขา ส่วนใหญ่เป็นลูกค้าสินเชื่อรถยนต์ หากยังไม่มีบ้านและกำลังมองหา ธนาคารก็จะแนะนำโครงการที่น่าสนใจให้ลูกค้า พร้อมทั้งจะมีบริการพาลูกค้าไปชมโครงการด้วย
“ปีนี้ตั้งเป้าสินเชื่อบ้านเติบโต 8-10% จากยอดคงค้างเมื่อสิ้นปี 2557 อยู่ที่ 1.32 แสนล้านบาท โดย 5 เดือนแรกพอร์ตสินเชื่อบ้านขยับขึ้นมาเป็น 1.37 แสนล้านบาท เป็นระดับที่น่าพอใจภายใต้ภาวะเศรษฐกิจที่ชะลอตัวและความรอบคอบของการอนุมัติสินเชื่อ” นายณัฐพล กล่าว
นายณัฐพล กล่าวว่า ความต้องการสินเชื่อบ้านเริ่มฟื้นตัวดีขึ้นแล้ว หลังผ่านจุดต่ำสุดเมื่อช่วงไตรมาสแรก โดยหลังจากนี้จนถึงสิ้นปีมั่นใจว่าสินเชื่อบ้านจะเติบโตดีขึ้น ส่วนหนึ่งเป็นเพราะผู้ที่เคยมีหนี้ผ่อนรถยนต์คันแรกทยอยหมดลง ทำให้มีความสามารถใช้สินเชื่อประเภทอื่นได้อีกครั้ง โดยเฉพาะตลาดอสังหาริมทรัพย์เตรียมพัฒนาโครงการสำหรับคนที่มีรายได้ปานกลางถึงล่าง